Dr Aristoteles isch 384 vor dr Ziitwändi z Stageira (Stagira) uf dr Halbinsel Chalkidike uf d Wält cho. Wäge däm git het men em dr Biiname dr Stagirit gä. Won er 17 gsi isch, isch er uf d Akademie vom Plato z Athen cho. Im Johr 347 wo dr Plato gschdorben isch, isch dr Aristoteles vo Athen furt. 343/2 het er em Sohn vom mazedonische König Philipp II., em Alexander, wo denn driizäh gsi isch, z Mieza Unterricht gä. 334 isch er nach Athen zrugggange. Er het si eigeni Schuel, s Lykeion, ufgmacht. Nach ihre Wandelgäng, de peripatoi, het män erä au die peripatetisch Schuel gsait. Nach em Dod vom Alexander em Groosse het s politischi Schbannige z Athen gä, und er het müesse d Schdadt verlo. Er isch nach Chalkis uf dr Insle Euboia gange, won er im Johr 322 gschdorben isch.